ઓસ્કરે ડૉ. સોપની ઑફિસની મુલાકાત લીધી, જ્યાં તેને જાણ થઈ કે પ્રમાણપત્ર આપવા માટે ડૉક્ટર ૫૦,૦૦૦ ઝ્લોટીની રકમ માગતા હતા. તેની સાથે દલીલો કરવાનો કોઈ અર્થ ન હતો. ત્રણ વર્ષના અનુભવ પછી સોપ જેવો માણસ પણ કોઈને મદદ કરવા માટેના ભાવ નક્કી કરતો થઈ ગયો હતો! ઓસ્કરે એ જ દિવસે બપોર પછી રકમની વ્યવસ્થા કરી દીધી. સોપ જાણતો હતો કે ઓસ્કર પાસે કાળાબજારના હિસાબ વગરના ઢગલો નાણા ઠાંસી-ઠાંસીને પડ્યા હતા, એટલે તે આટલી વ્યવસ્થા તો કરી જ શકશે! રકમ ચૂકવતા પહેલાં ઓસ્કરે સામી કેટલીક શરતો મૂકી. જેલની કોટડીમાંથી એ સ્ત્રીને લઈ આવવા માટે ઓસ્કર પોતે ડૉ. સોપ સાથે મોન્ટેલ્યુપિક જશે, અને એ પોતે જ શહેરમાં રહેતા પોતાના એક સહિયારા મિત્રોને એ સ્ત્રીને સોંપશે! સોપે કોઈ વાંધો ન લીધો. મોન્ટેલ્યુપિકની જેલની થીજવી દેતી ઠંડીમાં લાઈટના એક માત્ર બલ્બની નીચે, શ્રીમતી શિન્ડલરને તેમના કિંમતી દસ્તાવેજો સોંપી દેવામાં આવ્યા! ઓસ્કરની જગ્યાએ કોઈ વધારે સાવચેત અને ગણતરીબાજ મગજ ધરાવતો માણસ હોત તો એણે આ કામ કરવા બદલ બુડાપેસ્ટથી સેદલસેકે મોકલેલા નાણામાંથી ડૉ. સોપને આપી તેનાથી બમણી રકમ પોતાના માટે સરકાવી લીધી હોત! અત્યાર સુધીમાં કુલ મળીને લગભગ દોઢ લાખ ઝ્લોટીની રકમ સૂટકેસના બનાવટી તળિયામાં કે કપડાંની કિનારમાં સંતાડીને ઓસ્કરને પહોંચાડવામાં આવી હતી. પરંતુ પોતાનાં હોય કે પારકાં, નાણાં પ્રત્યેની ઓસ્કરની થોડી બેદરકારીને કારણે અને કંઈક પોતાના સ્વમાનની ભાવનાને ખાતર, એમોન માટે કોગ્નેક ખરીદવા માટે વપરાયેલી રકમ સિવાય સેદલસેક પાસેથી મળેલા બધાં જ નાણાં એણે પોતાના યહૂદી સંપર્કોને પહોંચતા કરી દીધાં હતાં!